TEHNIČKI OPIS PREDMETA NABAVE
Održavanje i popravak vozila
Naručitelj će, prilikom potrebe za popravkom vozila, o potrebi za popravkom odnosno upućivanjem vozila u servisnu radionicu obavijestiti Ponuditelja putem e-pošte.
Ponuditelj je obvezan, u roku ne dužem od 48 sati od dopremanja vozila u servisnu radionicu, a tijekom radnog vremena servisne radionice od 7:00 do 15:00 sati, radnim danom od ponedjeljka do petka, izvršiti defektažu kvara te sastaviti pisano Izvješće o kvaru (zapisnik, ponuda ili drugi odgovarajući dokument).
Izvješće o kvaru mora sadržavati najmanje:
· detaljan opis utvrđenog kvara;
· detaljan popis svih rezervnih dijelova potrebnih za popravak vozila, uključujući naziv, kataloški broj i potrebnu količinu, sukladno opisu i kataloškim brojevima ponuđenima u troškovniku;
· popis potrebnog potrošnog materijala, sukladno ponuđenom u troškovniku;
· broj radnih sati potrebnih za otklanjanje utvrđenog kvara;
· rok potreban za izvršenje popravka.
Izvješće o kvaru dostavlja se e-poštom za to odgovornoj osobi Naručitelja, a potpisuje ga ovlašteni predstavnik Ponuditelja.
U slučajevima kada je u proces popravka uključena osiguravajuća kuća, Naručitelj će uz prijavu dostaviti i izvid štete.
Za to odgovorna osoba Naručitelja će u roku od 72 sata od zaprimanja Izvješća o kvaru, putem e-pošte, dostaviti Ponuditelju narudžbenicu za izvršenje popravka, u skladu s ugovorom o javnoj nabavi.
S popravkom detektiranih kvarova Ponuditelj je obvezan započeti odmah nakon primitka narudžbenice.
Ukoliko Ponuditelj narudžbenicu zaprimi izvan svojeg radnog vremena, s otklanjanjem kvarova obvezan je započeti prvog idućeg radnog dana.
Dodatne usluge
Ukoliko se naknadno, tijekom aktivnosti popravka, uoči potreba za dodatnom defektažom, a time i dodatnim rezervnim dijelovima i radnim satima, Ponuditelj je dužan bez odgode, putem e-pošte i dostavom ponude, obavijestiti Naručitelja o potrebi za dodatnim uslugama.
Obavijest o potrebi za dodatnim uslugama mora sadržavati najmanje:
· opis naknadno utvrđenog kvara;
· obrazloženje potrebe za dodatnim uslugama;
· popis potrebnih dodatnih rezervnih dijelova i njihove količine;
· popis potrebnog dodatnog potrošnog materijala;
· broj dodatnih radnih sati;
· rok potreban za izvršenje dodatnih usluga;
· ukupnu vrijednost dodatnih usluga.
Ponuditelj ne smije započeti s izvršavanjem dodatnih usluga niti ugrađivati dodatne rezervne dijelove prije prethodnog odobrenja Naručitelja.
S dodatnim uslugama Ponuditelj može nastaviti tek nakon primitka narudžbenice Naručitelja za nastavak rada, dostavljene putem e-pošte, odnosno drugog pisanog odobrenja Naručitelja.
Popravak vozila obuhvaća
Popravak vozila obuhvaća:
· defektažu kvara;
· utvrđivanje uzroka kvara;
· otklanjanje kvara na način zamjene neispravne opreme, uređaja, sklopova i dijelova novima, u cijelosti ili djelomično;
· potrebne usluge demontaže i montaže;
· potrebne usluge podešavanja, programiranja, kodiranja i podešavanja elektroničkih sustava;
· ispitivanje funkcionalnosti vozila nakon izvršenog popravka;
· ispitivanje funkcionalnosti ugrađene opreme, uređaja, sklopova i dijelova nakon izvršenog popravka;
· druge usluge nužne za potpuno i kvalitetno otklanjanje utvrđenog kvara, ako su prethodno odobrene od strane Naručitelja.
Ponuditelj je dužan popravak izvršiti stručno, kvalitetno i u skladu s pravilima struke, tehničkim zahtjevima proizvođača vozila, uputama proizvođača te važećim propisima.
Pregled vozila tijekom i nakon popravka
Naručitelj će pregled vozila nakon izvršenih popravaka izvršiti u vlastitim pogonima.
Ponuditelj je obvezan, po završetku popravka, obavijestiti Naručitelja putem e-pošte da je popravak završen i da je vozilo spremno za pregled.
Ukoliko se pregledom utvrdi da je vozilo ispravno, funkcionalno i sposobno za uporabu te da je kvar zbog kojeg je vozilo upućeno na popravak otklonjen, kao završetak popravka priznaje se vrijeme zaprimanja obavijesti o završetku popravka koju je Ponuditelj dostavio Naručitelju putem e-pošte.
Ukoliko se pregledom utvrdi da je vozilo neispravno, odnosno da kvar nije otklonjen ili da vozilo nije funkcionalno, Naručitelj će o tome obavijestiti Ponuditelja.
U tom slučaju Ponuditelj se obvezuje odmah, odnosno bez odgode, preuzeti vozilo radi daljnjeg popravka, a vrijeme popravka se nastavlja do konačnog otklanjanja kvara.
Ponuditelj je obvezan o svom trošku otkloniti nedostatke nastale kao posljedica neodgovarajuće izvedenog popravka.
Popravak se smatra konačno završenim tek kada je kvar u cijelosti otklonjen i kada je vozilo funkcionalno i sposobno za uporabu.


Jamstveni rok
Za izvršene usluge i ugrađene dijelove Ponuditelj daje jamstvo u trajanju od najmanje 12 mjeseci, računajući od dana obavijesti o završetku popravka.
Jamstvo za ugrađene rezervne dijelove ne može biti kraće od jamstvenog roka koji za pojedini rezervni dio daje njegov proizvođač, ako je taj rok duži od 12 mjeseci.
U slučaju pojave kvara ili nedostatka na izvršenim uslugama ili ugrađenim dijelovima tijekom jamstvenog roka, a koji je obuhvaćen jamstvom, Ponuditelj je obvezan bez odgode pristupiti utvrđivanju uzroka kvara i njegovom otklanjanju.
Ako se utvrdi da je kvar posljedica neodgovarajuće izvršenih usluga ili neispravnosti ugrađenog dijela koji je obuhvaćen jamstvom, Ponuditelj je dužan kvar otkloniti bez naknade za Naručitelja, uključujući potrebne usluge, rezervne dijelove i potrošni materijal.
Jamstvo ne utječe na druga prava Naručitelja koja proizlaze iz ugovora o javnoj nabavi i važećih propisa.
